एक दिन बिहनिया अनु रुख के तरी प्लास्टिक के फटे सरकी मं बइठे दिखथे, ओकर चुंदी बगरे हवय अऊ चेहरा पिंयर पर गे हवय. लोगन मन ओकर ले दूरिहा ले गोठियावत हवंय. तरी मं मवेसी सुस्तावत हवंय अऊ चारा के ढेरी घाम मं सुखत हवय.
ये रुख ह ओकर घर ले 100 मीटर दूरिहा खुल्ला जगा मं हवय. हरेक महिना महवारी बखत तीन दिन तक ले ये रुखेच ह 'घर' बन जाथे.
अनु (असल नांव नई) कहिथे, "मोर बेटी एक ठन थारी मं मोर सेती खाय के धरके चले जाथे." ये बखत मं वो ह अलग बरतन बऊरथे. "अइसन नई ये के मंय इहाँ अपन खुसी सेती सुस्तावत रहिथों. मंय (घर मं) बूता करे ला चाहतों, फेर, अपन संस्कृति के मान रखे सेती इहाँ हवंव. मंय हमर खेत मं बूता करथों, जब उहाँ बनेच जियादा काम पर जाथे." अनु के परिवार ह डेढ़ एकड़ के अपन जमीन मं रागी के खेती करथे.
फेर, ये बखत मं अनु अपन दम मं अकेल्लाच रहिथें, अइसने करेइय्या वो ह अकेल्ला नई ये. 17 अऊ 19 बछर के ओकर बेटी मन घलो इहीच करथें, (21 बछर के ओकर एक झिन अऊ बेटी हवय, जेकर बिहाव हो गे हवय). 25 परिवार के ये नानकन गांव मं काडूगोल्ला समाज के माइलोगन मन ला अइसने तरीका ले अलग रहे ला परथे.
जचकी के ठीक बाद घलो माइलोगन मन कतको किसिम के रोक ला झेलत रहिथें. अनु के रुख के तीर मं 6 ठन झोपड़ी हवंय, जऊन मं माइलोगन मन अपन जन्मे लइका के संग रहिथें. दीगर मऊका मं झोपड़ी खाली रहिथे. महवारी बखत माईलोगन मन ला रुख के तरी मं रहे ला होथे.
ये रुख अऊ झोपड़ी मन गांव के पाछू डहर बने हवंय, जऊन ह कर्नाटक के रामनगर ज़िला के चन्नापटना तालुका के एक ठन गाँव (जेकर अबादी साल 2011 के जनगणना के मुताबिक 1070 हवय) अरलालासंद्र के उत्तर मं हवय.
महवारी के बखत बहिर मं फेंकाय ये माइलोगन मन फारिग होय धन दीगर निजी जरूरत परे ले झाड़ी धन खाली झोपड़ी मं जाथें, परिवार के लोगन मन धन परोसी मन वो ला गिलास अऊ बाल्टी मं पानी दे देथें.
जन्मे लइका के संग महतारी ला कम से कम महिना भर सबले अलग ये झोपड़ी मं रहे ला परथे. पूजा (बदले नांव) एक घरेलू माईलोगन आंय, वो ह 19 बछर के उपर मं बिहाव के बाद बीकाम पास करे हवय. ये बछर फरवरी मं वो ह बेंगलुरु के निजी अस्पताल मं (ओकर गांव ले 23 कोस दूरिहा) लइका ला जनम देय रहिस. पूजा एक ठन झोपड़ी डहर आरो करत बताथें, "मोर आपरेसन (सी-सेक्शन) होय रहिस. मोर सास-ससुर अऊ घरवाला ह अस्पताल आय रहिस, फेर रिवाज के मुताबिक वो मन लइका ला महिना भर छुये नई सकंय. जब मंय अपन मायका (अरलालासंद्र गांव मं काडूगोल्ला समाज के बस्तीः वो अपन घरवाला के संग दूसर गांव मं रहिथें) आंय, त मंय पाख भर ले एक ठन झोपड़ी मं रहंय. ओकर बाद मंय ये झोपड़ी मं आ गेंय." पूरा 30 दिन तक ले बहिर रहे के बाद, वो अपन लइका संग भीतर आय सकिन.
गोठियाय बखत ओकर लइका रोय ला धरथे. वो अपन लइका ला अपन दाई के लुगरा ले बने झूला मं सुता देथे. पूजा के दाई गंगम्मा (ओकर उमर 40 ले कुछु ऊपर हवय) कहिथें, "वो ह (पूजा) सिरिफ पाख भर ले अलग झोपड़ी मं रहिस. हमर गांव मं हमन बनेच नरम हो गे हवन. (काडूगोल्ला के) दूसर गांव मं जचकी के बाद महतारी ला अपन लइका के संग दू महिना ले जियादा झोपड़ी मं रहे ला परथे." ओकर परिवार मेढ़ा पालथे, अऊ अपन एक एकड़ के खेत मं रागी अऊ आमा के खेती करथे.
ये रिवाज दूसर काडूगोल्ला बस्ती मन मं घलो हवय. ये सब्बो बस्ती मन ला इहाँ गोल्लाराडोड्डी धन गोलारहट्टी कहे जाथे. इतिहास के मुताबिक काडूगोल्ला मवेसी पोसेइय्या घुमंतू जात आय, जऊन ला कर्नाटक मं अन्य पिछड़ी जाति (ओबीसी) मं रखे गे हवय (फेर ये समाज हा अपन ला अनुसूचित जनजाति के रूप मं रखे जाय के मांग करत रहिथे). कर्नाटक मं ये समाज के अबादी करीबन 300,000 (जइसने के रामनगर के पिछड़ा वर्ग कल्याण विभाग के उपनिदेशक पी. बी. बासवराजू बताथें) ले 10 लाख (कर्नाटक पिछड़ा वर्ग आयोग के एक पूर्व सदस्य के मुताबिक) के बीच हवय. बासवराजू के मुताबिक, ये समाज खासकरके राज के दक्खन अऊ मंझा के हिस्सा मं आय दस ज़िला मं रहिथे.
पूजा के झोपड़ी ले 25 कोस दूरिहा तुमकुर जिला के डी. होसहल्ली गाँव के काडूगोल्ला बस्ती मं, जयम्मा घलो मंझनिया अपन घर के आगू के सड़क के तीर रुख के तरी सुस्तावत हवंय. ये ओकर महवारी के पहिला दिन आय. ओकर ठीक पाछू एक ठन संकेला खुल्ला नाली बोहावत हवय, अऊ ओकर बगल मं स्टील के थारी अऊ गिलास भूईंय्या मं रखे हवय. वो ह हर महिना तीन दिन रुख के तरी मं सुतथें, इहाँ तक के बरसात मं घलो. वो ह ये बखत अपन घर के रसोई का बूता नई करे सकंय, फेर वो अभू घलो अपन मेढ़ा मन ला चराय तीर के खुल्ला इलाका मं ले जाथें.
फेर, हरेक महिना काडूगोल्ला बस्ती के माइलोगन मन ला घर के बहिर रहे के नियम बन गे हवय, फेर, महवारी बखत धन छेवारी ला सबले अलग रखे के ये रिवाज ला कानून मं रोक लगाय गे हवय. कर्नाटक अमानवीय कुप्रथा अऊ काला जादू उन्मूलन अऊ निवारण अधिनियम, 2017 ह अइसने 16 रिवाज ऊपर रोक लगाय हवय. ये मं, महवारी आय धन जचकी के बाद माईलोगन मन ला गाँव आय ले रोके धन अलग रखे, जबरन घर ले बहिर निकारे ले जुरे माई लोगन के विरोही रिवाज हवय. ये कानून के मुताबिक येला टोरे ले 1 ले 7 साल बछर के जेल अऊ जुरमाना हो सकत हवय.
फेर, ये कानून के लागू होय के बाद घलो काडूगोल्ला समाज के आशा अऊ आंगनबाड़ी कार्यकर्ता घलो ये रिवाज ला मानथें, जबकि वो मन के ऊपर समाज के सेहत देखभाल के जिम्मेवारी हवय. डी. शरदम्मा (बदले नांव) एक ठन आशा कार्यकर्ता आंय, अऊ वो ह हरेक महिना माहवारी बखत खुल्ला अकास तरी रहिथें.
ये रिवाज के चलन काडूगोल्ला समाज के सरकारी करमचारी के घर मन मं घलो हवय. डी. होसहल्ली पंचइत मं काम करेइय्या 43 बछर के मोहन एस. (बदले नांव) के परिवार मं घलो ये राइवल ला माने जाथे. ओकर भाई के घरवाली, जऊन ह एमए अऊ बीएड करे हवय, बीते बछर दिसंबर मं महतारी बनिन, त वोला घर के बहिर अपन लइका के संग झोपड़ी मं दू महिना तक ले रहे ला परिस. ये झोपड़ी खासकरके ओकरे सेती बनाय गे रहिस. मोहन कहिथें, "वो ह एक तय दिन के बाद हमर घर के भीतरी आइस." ओकर 32 बछर के घरवाली भारती (बदले नांव) घलो ओकर हामी भरत कहिथे, मंय घलो महवारी बखत कुछु नई छुवंव. मंय नई चाहंव के सरकार ये बेवस्था मं कुछु बदलाव करे. वो ह हमर रहे सेती एक ठन खोली बनवा सकत हवय, जेकर ले हमन ला रुख के तरी सुते झन परे.
बखत के संग अइसने घर बनाय के कोसिस करेगे हवय. 10 जुलाई 2009 मं छपे एक ठन मिडिया रिपोर्ट के मुताबिक, कर्नाटक सरकार ह हरेक काडूगोल्ला बस्ती के बहिर एक इसने महिला भवन बनाय के आदेश देय रहिस, जिहां एके संग 10 झिन माइलोगन मन रहे सकंय.
ये आदेस के जारी होय के पहिली जयम्मा के डी. होसहल्ली गांव के पंचइत ह सीमेंट ले एक ठन खोली बनवाय रहिस. कुनिगल तालुका के पंचइत सदस्य जी. टी.कहिथें ये खोली ओकर बचपना बखत करीबन 50 बछर पहिली बनवाय गे रहिस. गांव के माइलोगन मन कुछेक बछर रुख के तरी सुते के जगा, तऊन खोली मं रहत रहिन. अब ये खंडहर जइसने खोली के चरों डहर बनकांदी अऊ झाड़ी होगे हवंय.
फेर जब तक ले अइसने नई होही, तब तक ले देवी-देंवता के डर अऊ समाज के कलंक के डर ये रिवाज ला आगू बढ़ावत रिही.
रामनगर ज़िला के सथानूर गांव के काडूगोल्ला बस्ती के गिरिगम्मा कहिथें, "मांड्या ज़िला मं एक झिन माईलोगन ला महवारी बखत घर मं रहे सेती सांप ह काट लेय रहिस." इहां, सरकार डहर ले बनवाय एक ठन पक्का खोली, जेकर संग नहानी खोली घलो हवय, मं अभू घलो माईलोगन मन महवारी बखत रहिथें. गांव के माई सड़क ले लगे एक ठन सांकर गली सीधा ये खोली तक ले ले जाथे.
29 बछर के रत्नम्मा (बदले नांव) कहिथे, "हमन ये तीन-चार दिन मं सिरिफ कलेचुप बइठे रहिथन, खाथन अऊ सुत जाथन. नई त हमन ला रांधे, झाड़े बुहारे अऊ छेरी मन के देखभाल सेती सरा दिन भागे ला परथे. जब हमन महवारी बखत अलग खोली मं रहिथन, त हमन ला ये जम्मो बूता ले निजात मिले रहिथे. रत्नम्मा कनकपुरा तालुका (सथानूर गांव घलो इही तालुका मं आथे) के कब्बाल पंचइत मं आंगनबाड़ी कार्यकर्त्ता हवंय.
फेर, गिरिगम्मा अऊ रत्नम्मा अलग रहे के ये रिवाज ला फ़ायदा जइसने देखथें, फेर ये रिवाज के चलते बनेच अकन अलहन अऊ मऊत होय हवंय. दिसंबर 2014 मं छपे एक ठन रपट के मुताबिक, तुमकुर मं अपन दाई के संग झोपड़ी मं रहत नव जन्मे लइका ला भारी बरसात सेती सर्दी हो गे अऊ येकर ले वोकर परान चले गे. एक ठन दीगर रपट के मुताबिक, साल 2010 मं मांड्या के मद्दुर तालुका के काडूगोल्ला बस्ती मं सिरिफ दस दिन के लइका ला कुकुर धर के ले गे.
काडूगोल्ला गाँव के डी. होसहल्ली बस्ती के पल्लवी जी. ये जोखिम मन ला लेके कहिथे, "कतको बछर मं अइसने दू धन तीन घटना आगू देखे मं आथें. येकर ले मोला कऊनो दिक्कत नई ये. ये झोपड़ी बनेच आराम देवेय्या आय. मोला काबर डर लगही? महवारी बखत मंय हमेसा अंधियार ले बहिर रहिथों. ये मोर सेती कऊनो नवा बात नई ये." 22 बछर के पल्लवी घरेलू माइलोगन आंय अऊ वो ह इही बछर फरवरी मं अपन पहिली लइका ला जनम दे हवय.
पल्लवी के घरवाला तुमकुर मं गैस फ़ैक्ट्री मं काम करथें. वो अपन लइका संग एक ठन झोपड़ी मं सुतथें, जऊन ह दूसर झोपड़ी ले कुछेक मीटर दुरिहा हवय, जऊन मं ओकर दाई धन ददा ओकर संग देय ला रहिथें. ओकर झोपड़ी के ठीक आगू मं एक ठन पंखा अऊ बलफ़ लगे हवय अऊ बहिर चूल्हा मं पानी तिपोय सेती गंजी रखाय हवय. पल्लवी अऊ ओकर लइका के कपड़ा झोपड़ी के ऊपर सुखाय सेती बगरे हवय. दू महिना अऊ तीन दिन के बाद महतारी अऊ लइका ला घर के भीतरी ले जाय जाही, जऊन ह ओकर झोपड़ी ले 100 मीटर दूरिहा मं हवय.
कुछेक काडूगोल्ला परिवार महतारी अऊ लइका के घर के भीतर जाय ले पहिली एक ठन मेढ़ा के बलि देथें. वइसे शुद्धिकरन ले जुरे पूजा-पाठ करे जाथे, झोपड़ी अऊ सब्बो कपड़ा, महतारी अऊ लइका ले जुरे सब्बो जिनिस के सफई करे जाथे. गांव के सियान मन दुरिहा ले वो मन ला बतावत रहिथें. ओकर बाद वो मन ला मंदिर मं नामकरन संस्कार सेती लेगे जाथे. उहाँ वो मन पूजा करथें अऊ खाना खाथें, फिर वो मन ला घर के भीतर लेगे जाथे.
फेर ये रिवाज के विरोध के कहिनी घलो हवय.
अरलालासंद्र गांव के काडूगोल्ला बस्ती के बासिंदा 45 बछर के डी.जयालक्ष्मा महवारी बखत अपन घरेच मं रहिथें, ओकर समाज के दूसर लोगन मन घेरी-बेरी वो मन के ऊपर ये रिवाज ला माने बर दुवाब डारथें. वो ह आंगनबाड़ी कार्यकर्ता आंय. वो ह अपन चरों लइका के जनम के बाद अस्पताल ले सीधा घर आ गे रहिन, जेकर सेती परोसी काडूगोल्ला परिवार ओकर ला नराज हो गे.
जयालक्ष्मा कहिथें, "जब मोर बिहाव होय रहिस, ये गांव के सब्बो माईलोगन महवारी बखत नानकन झोपड़ी मं रहत रहिन धन कभू-कभू रुख के तरी रहत रहिन. मोर घरवाला ह ये रिवाज के विरोध करिस. मंय अपन मायका मं घलो ये रिवाज ला माने पसंद नई करत रहंय. येकरे सेती, मंय ये ला मने ला छोड़ देंय. फेर, हमन ला अभू तक ले येकरे सेती गांव वाले मन के ताना सुने ला परथे." जयालक्ष्मा ह दसवीं तक ले पढ़े हवय. ओकर तीन झिन बेटी (जऊन मन के उमर 19 ले 23 बछर हवय) घलो महवारी बखत घर ले बहिर नई जावंय.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
